Waqti Cusub oo Loo Qabtay Doorashada Madaxweynaha Somalia
Go'aankan ayaa waxaa lagu gaaray shir ay lahaayeen madaxda Madasha Wadatashiga Qaran ee Soomaaliya oo shalay lagu soo gebogebeeyey magaalada Muqdisho.
MUQDISHO — Waxaa shaley galinkii danbe magalada Muqdisho lagu soo gabagabeeyey shir ay lahaayeen madaxda Madasha Wadatashiga Qaran ee Soomaaliya. Shirkan ayaa waxaa laga soo saarey war murtiyeed ka kooban 7 qodob, waxaana qodobada la isku afgartey ka mid ahaa in xildhibaanada la doortey ay Muqdisho yimaadaan kama danbeys 14-ka bisha si 15-ka bisha loo dhaariyo. Sidoo kale waxaa la isku afgartey in 22-ka bishan la doorto guddoomiyeyaasha labada Aqal iyo ku xigeenadooda. Doorashada madaxweynaha ayaa lagu heshiiyey in la qabto 28-ka bisha December ee sanadkan. Shirka ayaan lagu soo hadal qaadin waxa laga yeelayo kuraasta lagu muransan yahay iyo waliba xubnaha Sool iyo Sanaag. Hoos ka aqri war-murtiyeedka oo dhan War – Murtiyeed Madasha Hoggaanka Qaran (MHQ) ayaa kulan ku yeelatay magaalada Muqdisho 07-08 Deseember 2016-ka. Kulanka waxaa shir-guddoominayay Madaxweynaha Jamhuuriyadda Federaalka Soomaaliya, Mudane Xasan Sheekh Maxamuud, waxaana ka soo qaybgalay Guddoomiyaha Baarlamaanka Federaalka, Mudane Muxammad Sh. Cusmaan Jawaari; Ra’iisal Wasaaraha Xukuumadda Federaalka, Mudane Cumar Cabdirashiid Cali Sharmaarke; Ra’iisul Wasaare Ku-xigeenka Xukuumadda Federaalka, Mudane Maxamed Cumar Carte; Madaxweynaha Koonfur-Galbeed, Mudane Shariif Xasan Sheekh Aadan; Madaxweynaha Galmudug, Mudane Cabdikarin Xuseen Guuleed; Madaxweynaha Hirshabele, Mudane Cali Cabdulahi Cosoble; iyo Madaxweyne Ku-xigeenka Puntland, Mudane Eng. Cabdihakin Cabdullahi Camey; Ujeeddada shirkani waxay ahayd in la qiimeeyo arrimaha qabsoomay iyo in la dhammeystiro arrimaha qabyada ka ah hirgelinta hannaanka doorashooyinka qaran ee 2016-ka.